ຊາຍລາວຟ້ອງລັດຖະບານສະຫະລັດ
ນາຍ Xiong ຊາຍສູງໄວແລະສຸຂະພາບບໍ່ດີ ກຳລັງຟ້ອງລັດຖະບານສະຫະລັດ ເພື່ອໃຫ້ມອບໜັງສືເດີນທາງຄືນໃຫ້ລາວ
ພົນເມືອງລາວທີ່ມີອາຍຸສູງແລະສຸຂະພາບບໍ່ດີຄົນນຶ່ງທີ່ອາໃສ ຢູ່ເຂດເມືອງ Visalia, ໃກ້ໆກັບເມືອງ Frensno ລັດ California ກຳລັງຟ້ອງລັດຖະ ບານສະຫະລັດ ໃຫ້ມອບ ໜັງສືເດີນທາງຄືນໃຫ້ແກ່ລາວ ເພື່ອວ່າລາວອາດສາມາດ ເດີນທາງກັບຄືນໄປລາວ ແລະຢູ່ກັບຄອບຄົວຂອງລາວ ກ່ອນທີ່ລາວຈະ ຕາຍ ທະນາຍຄວາມຂອງນາຍ XIONG ກ່າວວ່າລູກຄວາມ ທີ່ມີອາຍຸ88 ປີ ຂອງລາວບໍ່ມີໜັງສືເດີນທາງ ນັບຕັ້ງແຕ່ ເຈົ້າໜ້າທີ່ສະຫະລັດໄດ້ຢຶດເອົາໄວ້ໃນ ປີ 2008 ເວລາ ລາວຍື່ນຄຳຮ້ອງຂໍລີ້ໄພການເມືອງຢູ່ໃນສະຫະລັດ ນາຍ XIONG ເຄີຍຖືກຄຸກຢູ່ລາວມາແລ້ວ ຍ້ອນໃຫ້ການຮ່ວມມືກັບທະຫານອະເມລິກັນ ໃນລະຫວ່າງສົງຄາມວຽດນາມ ທີ່ໄດ້ແຜ່ລາມເຂົ້າໄປໃນລາວ ແລະກຳປູເຈຍນຳດ້ວຍ ຫລັງຈາກນັ້ນ ລາວໄດ້ໃຊ້ເວລາຫລາຍໆປີຫລົບລີ້ເພື່ອບໍ່ໃຫ້ເປັນທີ່ສົນໃຈຂອງລັດຖະບານ ລາວ ກ່ອນຈະໄດ້ຮັບວີຊ່າເດີນທາງມາສະຫະລັດໃນປີ 2007 ໃນປີຕໍ່ມາລາວໄດ້ຂໍລີ້ໄພການເມືອງແຕ່ເຈົ້າໜ້າທີ່ກວດຄົນເຂົ້າເມືອງຂອງ ສະຫະລັດ ກ່າວວ່າ ເຂົາເຈົ້າຕົນໄດ້ພົບເຫັນມີການຂັດແຍ້ງກັນກ່ຽວກັບເລື່ອງຂອງນາຍ XIONG ຈຶ່ງໄດ້ຢຶດໜັງສືເດີນທາງຂອງລາວໄວ້ ເພື່ອຈະໄດ້ສືບສວນເບິ່ງເລື່ອງດັ່ງກ່າວ ທະນາຍ ຄວາມຂອງນາຍ XIONG ເວົ້າວ່າຜູ້ຊາຍລາວຄົນນີ້ອາດຈະບໍ່ສາມາດມີຊີວິດຢູ່ລອດໄດ້ ຖ້າລາວຫາກຖືກບັງຄັບໃຫ້ລໍຖ້າດົນເກີນໄປ ກ່ອນທີ່ເລື່ອງນີ້ຈະໄດ້ຮັບການແກ້ໄຂ